section_heading: Radnja
paragraph_text: Kod kuće, Tony ugleda A.J.-a kako se u donjem rublju hihoće razmjenjujući instantne poruke na svojem računalu i pogleda na to s gađenjem. Na terapiji, Tony otkriva kako je osjećao mržnju prema svojem sinu, misleći kako A.J. upropaštava svoj život. Tony kaže kako bi to njegov otac smatrao presmiješnim te kaže da bi A.J. bio bolja osoba da ga Carmela nije toliko štitila. Dr. Melfi iskoristi to kako bi se približila Tonyjevoj osobnosti jer ona vidi njegov život kao produkt očeve brutalnosti, odnosno da svoj bijes zbog toga iskaljuje na drugima i ima očajničku potrebu za dominacijom i kontrolom. Tony ignorira analizu i kaže kako ne bi mogao udariti sina zbog njegove niske konstitucije, za koju kaže kako dolazi s Carmeline strane obitelji. Melfi zatim ističe da su Tonyjevi prigovori da je Carmela branila A.J.-a licemjerni, jer je on često prigovarao da ga njegova majka često nije branila od njegova oca.